KIRJALLINEN KYSYMYS E-1674/99 esittäjä(t): Marialiese Flemming (PPE-DE) komissiolle. Itselääkintä.



Virallinen lehti nro 170 E , 20/06/2000 s. 0070 - 0071



KIRJALLINEN KYSYMYS E-1674/99 esittäjä(t): Marialiese Flemming (PPE-DE) komissiolle (22. syyskuuta 1999) Aihe: Itselääkintä Euroopan parlamentin lääkealaa koskevasta teollisuuspolitiikasta antamassa päätöslauselmassa (A4-0104/96(1)), jonka parlamentti hyväksyi 16. huhtikuuta 1996, tarkastellaan itselääkintää tärkeänä osana pitkän aikavälin terveydenhuoltopolitiikkaa. Parlamentin kanta vastaa komission kantaa, jonka tämä on esittänyt 1. kesäkuuta 1994 antamassaan tiedonannossa kansanterveyden alalla toteutettavasta terveyden edistämistä, terveydestä tiedottamista, terveyskasvatusta ja -koulutusta koskevasta yhteisön toimintaohjelmasta. Komissio on parlamentin rohkaisemana alkanut viime vuosina kannattaa vastuullisen itselääkinnän käytön lisäämistä. Tämä lähestymistapa vastaa ihmisten valmiutta ottaa suurempi vastuu omasta terveydestään, mikä on jo keventänyt merkittävästi sosiaaliturvajärjestelmien kuormitusta. Aikooko komissio jatkaa tätä politiikkaa ja parantaa reseptittä saatavissa olevia lääkkeitä koskevia ehtoja? (1) EYVL C 141, 13.5.1996, s. 63. David Byrnen komission puolesta antama vastaus (26. lokakuuta 1999) Komissio on samaa mieltä arvoisan parlamentin jäsenen kanssa siitä, että vastuullinen itselääkintä ja reseptittä saatavissa olevia valmisteita (käsikauppalääkkeitä) koskeva asianmukainen sääntelykehys ovat tärkeitä kysymyksiä, joihin on kiinnitettävä erityistä huomiota. Komissio toteaa, että yhteisön lääkelainsäädännössä säädetään jo yksityiskohtaisesti lääkevalmisteiden saattamisesta yhteisön markkinoille ja että nykyistä oikeudellista tilannetta voidaan pitää tyydyttävänä. Parantamisen varaa on kuitenkin aina. Ihmisille ja eläimille tarkoitettuja lääkkeitä koskevista yhteisön luvananto- ja valvontamenettelyistä sekä Euroopan lääkearviointiviraston perustamisesta 22 päivänä heinäkuuta 1993 annetun asetuksen (ETY) 2309/93(1) 71 artiklan mukaisesti komissio julkaisee vuoden 2001 loppuun mennessä yleiskertomuksen kokemuksista, jotka on saatu lääkevalmisteiden uuden markkinointilupajärjestelmän toiminnasta. Tämä yleiskertomus on perustana tarkistettaessa yhteisön lääkelainsäädäntöä ja reseptivapaita valmisteita koskevia sääntöjä. Yhteisön lääkelainsäädäntöä tarkistettaessa on kiinnitettävä huomiota reseptivapaiden valmisteiden kannalta erityisen tärkeisiin kysymyksiin, esimerkiksi vastavuoroisen tunnustamisen menettelyyn (etenkin oikeudellisen aseman sisällyttämiseen vastavuoroiseen tunnustamiseen), tuotteisiin, joihin voidaan soveltaa keskitettyä menettelyä, lääkevalmisteiden luokitteluun reseptivapaisiin ja vain reseptillä saataviin tuotteisiin (jotka nyt sisältyvät ihmisille tarkoitettujen lääkkeiden luovutusluokittelusta 31 päivänä maaliskuuta 1992 annettuun neuvoston direktiiviin 92/0026/ETY(2)) sekä reseptivapaita valmisteita koskeviin vaatimuksiin ja niiden mainostamista koskeviin ehtoihin (jotka nyt sisältyvät ihmisille tarkoitettujen lääkkeiden mainonnasta 31 päivänä maaliskuuta 1992 annettuun direktiiviin 92/0028/ETY)(3). Lisäksi komissio tukee itselääkintään liittyvää neuvontaa ja luotettavan tiedon levittämistä terveyden edistämistä, terveydestä tiedottamista, terveyskasvatusta ja -koulutusta koskevan yhteisön toimintaohjelman puitteissa. Tässä yhteydessä kiinnitetään erityistä huomiota terveydenhoidon ammattilaisten osuuden lisäämiseen terveyden edistämisessä ja myös itselääkinnässä sekä itselääkinnän perusteiden tarkempaan määrittämiseen. (1) EYVL L 214, 24.8.1993. (2) EYVL L 113, 30.4.1992. (3) EYVL L 113, 30.4.1992.